Weervooruitsigte vir 2022 - ProAgri
by Specialist Writer 11th January 2022, 3:15 pm 68 Views 0 Comments
Desember 2021 was een van die natste Desembers op rekord, het weerkundige Johan van den Berg onlangs op RSG Landbou gesê.
Johan sê: "Baie van ons Suid Afrikaners het 'n werklike nat Desember gehad, vir boere en landbouers is dit welkom maar teveel reën is ook nie altyd goed nie. Ons hoop altyd dat die boere net die regte hoeveelheid reën kry, want in Suid Afrika is daar nooit werklik 'n gemiddeld nie – dit is altyd te veel of te min. As ons terug kyk na Desember 2021, was een van die natste Desembers op rekord gewees."
Goeie reënval oor groot dele van die land
"Ek het 'n bietjie gaan kyk, veral oor die sentrale dele van die land – plekke soos Senekal in die sentrale Vrystaat het vir Desember sowat 320mm gemiddelde reënval gehad en die langtermyn gemiddelde reënval is sowat 100mm. Vir die seisoen van 1 Julie het Senekal reeds 500mm, wat gewoonlik die jaarlikse totaal is," vertel Johan.
"Fouriesburg in die Oos-Vrystaat het in Desember reeds 300mm gehad, waar die seisoen in geheel 560mm reën kry, self in die Noordwes het Coligny 230mm vir Desember gehad, terwyl die seisoen al 500mm gehad het. Marble Hall het 260mm in Desember gehad, en 400mm vir die seisoen."
Volgens Van den Berg is dit veral waar vir die sentrale dele van die land waar gemiddelde reënval reeds hoër is as die jaarlikse gemiddelde reënval.
Volgens Johan is daar reeds baie skade aangerig aan somergewasse in sentraal en Oos-Vrystaat, Noordwes en Mpumalanga. Hy sê dat dit nie net nat toestande is wat die gewasse beïnvloed nie, maar dat daar ook minder hitte-eenhede was. In Bothaville, byvoorbeeld, was daar 10% minder hitte-eenhede in Desember as gewoonlik. Die bewolkte toestande beïnvloed ook die groei van somergewasse.
Wat lê voor vir die res van die somer? Johan sê Januarie, Februarie en Maart is tradisioneel die groot reënmaande in die somerreënvalgebiede. Oor die korttermyn verwag hy dat 20 tot 25 Januarie 'n bietjie droëer sal wees, maar dat die laaste week van Januarie en die begin van Februarie weer meer reën maar meer in die oostelike gedeeltes sal hê.
As 'n mens na vorige jare verwys met betrekking tot La Niña-jare, reën dit gewoonlik tot Mei. Daar is 'n goeie kans dat ons tot middel Februarie baie reën gaan kry in die sentraal na oostelike gebiede. Die La Niña-jare het gewoonlik twee of drie pieke van reënval wat die vloedrisiko beïnvloed. Johan van den Berg glo ons het die eerste piek nou bereik, en dat nog 'n piek einde Januarie en in Februarie gaan kom wat die vloedrisiko, veral benede die Vaal- en Oranje-riviere, verhoog.